Савремено пословно извештавање

 Наука о подацима (енгл. data science) присутна је у рачунарству око 50 година, а у новије време изражене су потребе да се огромне количине података моделирају у пословне сврхе. Потреба за анализом информација, у циљу праћења пословних резултата предузећа и пословног одлучивања, остварује се интеграцијом података и приказом јединствених показатеља пословања. Програмски додатак Power Pivot за Excel омогућује моћне анализе и прављење детаљних модела података на основу различитих извора, од изведених табела и графикона, приказа Power View, коришћења агрегатних функција и друго. Конфигурисање својстава понашања табела за Power View извештаје у систему Office 365 постаје интерактивно, уз SharePoint Online и Power BI. Ажурирање података у реалном времену, њихова визуелизација, доступност извештајима са свих уређаја, дељење информација са другим корисницима, само су неке од предности које доноси дигитална трансформација предузећа. Коришћење основних алата пословне интелигенције (BI – Business Intelligence), који дају збирне извештаје, захтева знања и вештине из рачунарства, математике и статистике, али и висок степен креативности и вештина комуникације. С тога постоје образовни захтеви за унапређењем наставе на свим нивоима образовања.

 Помоћу напредних техника у Excel-у и других савремених алата пословне интелигенције, желимо да код ученика развијемо способност разумевања окружења и пословних процеса. Повезивањем знања и вештина из рачунарства, математике и статистике, ученици треба да савладају технике читања и разумевања графикона, и других елемената пословних извештаја. На основу предиктивне аналитике, која се врши над моделима података, ученици на великом броју наизглед неструктуираних података, прате понашање неких елемената у систему и развијају сопствену метологију за предвиђање разних дешавања, тзв. трендова. Симулацијом савременог пословног окружења у коме компаније морају све брже да доносе одлуке и да делују проактивно, уочавају свеобухватно унапређење у раду менаџмента компанија. Такође, ученици могу да уоче да се имплеметацијом оваквих пословних алата постижу дугорочне уштеде у раду компанија јер се за анализу података троши знатно мање времена у односу на класичан начин рада, а истовремено се смањује могућност настанка грешке изазване људским фактором.

 За реализацију сложених захтева пословног извештавања служили смо се методичким обликовањем према таксономији 21. века, која се заснива на SAMR моделу (Substitution – замена, Augmentation – проширење, Modification – промена и Redefinition – редефинисање).